Predkladacia  správa

Skupina poslancov Národnej rady Slovenskej republiky predložila návrh zákona, ktorým sa mení a dopĺňa zákon Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov. V návrhu zákona sa stanovuje vydanie rozhodnutia o daňovej kontrole do šiestich mesiacov odo dňa jej začatia a vypustenie ustanovenia § 40 zákona SNR č. 511/1992 Zb. v znení neskorších predpisov, ktorý upravuje podávanie majetkového priznania.

Podľa súčasne platného zákona SNR č. 511/1992 Zb. v znení neskorších predpisov nie je daňová kontrola daňovým konaním. Podľa § 15 tohto zákona daňovou kontrolou zamestnanec správcu dane zisťuje alebo preveruje základ dane alebo iné skutočnosti rozhodujúce pre správne určenie dane, alebo vznik daňovej povinnosti, a to u daňového subjektu alebo na mieste, kde to účel kontroly vyžaduje. Daňová kontrola sa vykonáva v rozsahu, ktorý je nevyhnutne potrebný na dosiahnutie účelu podľa tohto zákona alebo osobitného zákona, ktorým je zákon o účtovníctve. Za daňovú kontrolu sa považuje aj kontrola oprávnenosti vrátenia dane alebo nadmerného odpočtu a kontrola osobitného spôsobu zdaňovania príjmov daňovníkov prevádzkujúcich niektoré živnosti (paušálna daň).

V deň začatia daňovej kontroly zamestnanec správcu dane spíše zápisnicu o jej začatí.

 O výsledku zistenia vyhotoví zamestnanec správcu dane protokol o daňovej kontrole, ktorý doručí kontrolovanému daňovému subjektu spolu s výzvou na jeho prerokovanie, pričom  kontrolovaný daňový subjekt je oprávnený vyjadriť sa písomne k protokolu o daňovej kontrole, najneskôr v deň jeho prerokovania. 

Deň prerokovania protokolu je dňom jeho doručenia a taktiež aj dňom ukončenia daňovej kontroly. Zároveň začína daňové konanie - vyrubovacie konanie, t. j. vyrubenie dane alebo jej rozdielu. Podľa platného citovaného zákona ukladať daňovú povinnosť alebo priznávať práva v daňovom konaní možno len rozhodnutím. 

Predkladaný návrh zákona ukladá správcovi dane povinnosť vydať rozhodnutie o daňovej kontrole, a tým nezohľadňuje súčasne platný postup pri vykonávaní daňovej kontroly upravený v § 15 zákona SNR  č. 511/1992 Zb. v znení neskorších predpisov. Zároveň pri predĺžení lehoty neberie do úvahy skutočnosť, že daňovú kontrolu v súlade so zákonom č. 150/2001   Z. z. o daňových orgánoch v znení zákona č. 182/2002 Z. z. môže vykonať aj Daňové riaditeľstvo SR.

Vzhľadom na uvedené je potrebné navrhované znenia doplnených ustanovení § 30a ods. 7 a 8 terminologicky a vecne zosúladiť so súčasne platným  zákonom SNR č. 511/1992 Zb. v znení neskorších predpisov, pretože zavedením vydávania rozhodnutia o daňovej kontrole bez úprav v § 15 citovaného zákona, ktorý predkladatelia návrhu – skupina poslancov Národnej rady Slovenskej republiky neupravujú, by malo za následok jeho neaplikovateľnosť a dvojitý výstup z daňovej kontroly.

Platné znenie § 40 zákona SNR č. 511/1992 Zb. v znení neskorších predpisov upravuje postup pri podávaní majetkových priznaní fyzickými osobami, definuje majetkový prírastok, spôsob jeho porovnania s príjmami fyzickej osoby, ako aj prípadné vyrubenie dane v tých prípadoch, ak sa preukáže, že majetkový prírastok nepochádza zo zdanených príjmov. 

Predkladaným návrhom sa pre fyzické osoby, ktoré nepôsobia vo verejnom živote, ruší povinnosť predkladať majetkové priznanie. Povinnosť deklarovať majetkové pomery by sa mala vzťahovať len na štátnych funkcionárov, sudcov a prísediacich a štátnych zamestnancov.

Navrhovaná zmena § 40 zákona SNR č. 511/1992 Zb. v znení neskorších predpisov nie je v súlade s Programovým vyhlásením vlády Slovenskej republiky, podľa ktorého sa má zabezpečiť dodatočné zdanenie prírastkov majetku v tých prípadoch, ak sa preukáže, že tento pochádza z iných ako zo zdanených a legálnych príjmov. Zároveň sa nedotýka zákona č. 366/1999 Z. z. o daniach z príjmov v znení neskorších predpisov, a to  § 3 ods. 2 a predovšetkým § 13 ods. 9, podľa ktorého daň vyrubená zo zistených majetkových prírastkov (nezdanených) je 38 %. 

Predkladaná zmena je zásahom do už prebiehajúceho systému podávania majetkových priznaní, majetkové priznanie sa podávalo do 31. októbra 2002 a ďalšie podľa platného zákona sa bude podávať do 31. októbra 2004.

Zmeny vyplývajúce z predloženého návrhu zákona nebudú mať dopad na štátny rozpočet, rozpočet obcí alebo rozpočty vyšších územných celkov.

So zreteľom na vyššie uvedené odporúčame s návrhom skupiny poslancov Národnej rady Slovenskej republiky  

- súhlasiť s § 30a s podmienkou, že tento bude vecne a terminologicky upravený a zosúladený so zákonom SNR č. 511/1992 Zb. v znení neskorších predpisov a 
-  nesúhlasiť s vypustením  § 40  zákona SNR č. 511/1992 Zb. v znení neskorších predpisov.